text: Politiet efterlyser højrestyret bil efter røveri mod 90-årig
  02 april 2016 kl. 05.12
  En kvinde tog fredag eftermiddag kvælertag på en 90-årig kvinde og stjal hendes guldkæde om halsen. Politiet efterlyser både en kvinde og en bil. 
  En 90-årig kvinde blev fredag eftermiddag røvet på åben gade i Tønder, da en yngre kvinde greb hende om halsen og fjernede den 90-årige kvindes guldkæde. Og Syd- og Sønderjyllands Politi søger nu både en kvinde og en bil efter røveriet.
  Politiet giver følgende signalement af den yngre kvinde:
  25-30 år
  Udenlandsk
  Kraftig med mørkt hår
  Derudover ønsker Syd- og Sønderjyllands Politi altså også at finde frem til en sort Saab 9000, der er højrestyret. Kvinden stak af i den sorte bil, der ifølge politiet blev ført af en fedladen mand. Bilen har formentlig sort nummerplade foran og gul bagpå, og nummerpladerne er formentlig britiske.
  Røveri i Tønder: kvinde, 25-30 år, kraftig m. mørkt hår.Kørte i sort bil ført af fedladen mand. sort nummerplade foran - gul bagpå #politidk
  
  